LT Europos Sąjungos oficialusis leidinys C 37/20

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2011/C 37/11

Šiuo paskelbimu suteikiama teisė pareikšti prieštaravimą paraiškai pagal Tarybos reglamento (EB) Nr. 510/2006 (1) 7 straipsnį. Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo.

BENDRASIS DOKUMENTAS

TARYBOS REGLAMENTAS (EB) Nr. 510/2006

„ “ (JINXIANG DA SUAN)

EB Nr.: CN-PGI-0005-0622-16.07.2007

SGN ( X ) SKVN ( )

1. Pavadinimas:

„ “ (Jinxiang Da Suan)

2. Valstybė narė arba trečioji šalis:

Kinija

3. Žemės ūkio produkto arba maisto produkto aprašymas:

3.1. Produkto rūšis:

1.6 klasė. Vaisiai, daržovės ir grūdiniai augalai, švieži arba perdirbti

3.2. Produkto, kuriam taikomas 1 punkte nurodytas pavadinimas, aprašymas:

„Jinxiang Da Suan“ – viena iš Dzinsiango apskrityje auginamų vietos baltųjų česnakų rūšių. Šios rūšies česnakams būdingas ryškiai baltos spalvos lukštas, taisyklinga paplokščia forma, jo išorinį sluoksnį sudaro 8–11 skiltelių, skonis nestipriai aštrus, skersmuo – 5–7 cm, o svoris – 40–80 gramų.

3.3. Žaliavos:

—

3.4. Pašarai (taikoma tik gyvūninės kilmės produktams):

—

3.5. Specialūs gamybos veiksmai, atliktini nustatytoje geografinėje vietovėje:

3.5.1. Dirvos paruošimas

Pirmiausia dirva suariama 20–25 cm gyliu, kad būtų užtikrintas reikiamas gylis, smulkumas, pralaidumas, kietumas ir tolygumas. Po to paruošiami 150–400 cm pločio grioveliai, kurių kraštai – 10–30 cm aukščio ir 25–40 cm pločio.

3.5.2. Česnakų svogūnėlių atranka sėklai ir apdorojimas

Sėklai atrenkami česnakų svogūnėliai turi būti grynos spalvos, sverti ne mažiau kaip 5 gramus, skiltelės turi būti nesusipynusios, neapipuvusios, nepaliestos kenkėjų, nepažeistos (neįpjautos), neužkrėstos ligomis ir nesudygusios. Prieš sodinant jos 2–3 dienas palaikomos saulėje.

3.5.3. Sėklinių česnakų svogūnėlių sodinimas

Sodinimo laikas – spalio 8–15 d. Vieno hektaro plote gali būti sodinama ne daugiau kaip 350 000 česnakų svogūnėlių. Pasodinti sėklinių česnakų svogūnėliai užpilami 1–1,5 cm storio žemės sluoksniu.

3.5.4. Dirvos priežiūra

3.5.4.1. Tręšimas

Laukas tręšiamas organinės kilmės kompostu, tręšimo norma – ne mažiau kaip 67 500 kg/ha.

3.5.4.2. Plastmasinės plėvelės danga

Pasodinus česnakus, vagos uždengiamos plastmasine plėvele, kurią ūkininkas perplėšia, kai dirvoje prasikala 1–2 cm daigai.

3.5.4.3. Laistymas

Česnakus galima laistyti kitais metais konkrečiu metu, per jų augimo laikotarpį: įskaitant vėlyvą kovą, kai pasodinti sėkliniai česnakai vėl išleidžia žalius laiškus, vėlyvą balandį, kai ima augti česnakų stiebai, ir ankstyvą gegužę, kai užaugus stiebams ima formuotis česnakų galvutės.

3.5.5. Derliaus nuėmimas ir laikymas

Česnakų derlius nuimamas gegužės viduryje, kai ima vysti apatinės stiebo dalies lapeliai, viršutinėje stiebo dalyje lieka 2–4 žali lapeliai, o pats stiebas suminkštėja. Nuimti česnakai liepos 10–30 d. šaldomi – 2° ~ – 4 °C temperatūroje. Apskritai česnakų laikymo laikotarpis negali trukti ilgiau kaip 300 dienų.

3.6. Specialios pjaustymo, trynimo, pakavimo ir kt. taisyklės:

Rūšiavimas, viršūnių nupjovimas, lukštenimas, stiebų nupjovimas, pusiau paruošto produkto kokybės patikrinimas, svėrimas, pakavimas, ženklinimas darbiniu kodu ir galutinio produkto kokybės tikrinimas turėtų būti atliekami nustatytoje vietovėje.

„Jinxiang“ česnakai pakuojami į pavojaus nekeliančias, iš skaidžių medžiagų pagamintas kartono dėžes arba tokius pat gofruotus tinklelius, kurie dedami į dėžes. Pakuojamos šių dydžių česnakų galvutės: 4,5–5 cm, 5–5,5 cm, 6–6,5 cm ir 6,5 cm bei didesnės. Pakuočių svoris – 5 kg, 10 kg, 13–20 kg.

Eksportuoti skirti česnakai pakuojami į gofruotas kartonines dėžes, kurių matmenys 40 × 30 × 20 cm arba 38 × 27 × 21 cm.

3.7. Specialios ženklinimo etiketėmis taisyklės:

Prekinė pakuotė turėtų būti ženklinama etikete, kurioje būtų pateikta saugomos geografinės nuorodos žyma, taip pat nurodytas auginimo regiono pavadinimas (Šandongo provincijos Dzinsiango apskritis), produkto pavadinimas („Jinxiang“ česnakai), pakuotės specifikacija, dydis, gamintojo patvirtinimo numeris, įmonės prekės ženklas, bruto svoris, neto svoris, pagaminimo data ir tinkamumo vartoti laikas.

4. Glaustas geografinės vietovės apibūdinimas:

„Jinxiang Da Suan“ česnakų kilmės vieta, be kita ko, apima šiuos miestus: Dzinsiangą, Gaohę, Pudzi, Hudzi, Jangšaną, Bušaną, Mamiao, Dzišu, Singlongą, Vangpi, Huaju, Simą ir Siaojuną, išsidėsčiusius 885 kvadratinių kilometrų plote.

Šios vietovės ribas lemia dirvožemio savybės. Česnakų kilmės vietos dirvožemis pasižymi šiomis savybėmis:

1) viršutinį dirvožemio sluoksnį sudaro iš lengvo arba vidutinio priemolio sudarytas upių sąnašų sluoksnis (fluvo-aquic);

2) dirvožemio, kurio ariamas sluoksnis yra 0–20 cm storio, pH lygus 7,0–8,0;

3) dirvožemio organinių medžiagų kiekis – ne mažiau kaip 1,2 %.

5. Ryšys su geografine vietove:

5.1. Geografinės vietovės ypatumai:

„Jinxing“ česnakų kilmės vietai daugiausia būdingi dviejų rūšių sausumos dariniai, įskaitant nežymiai nuožulnėjančius ir laipsniškai nuožulnėjančius žemės plotus. Be to, toje vietovėje yra kelios žemumos. Tai vietovei būdingas iš upių sąnašų sudarytas dirvožemis (fluvo-aquic), kuris vyrauja dalyje Geltonosios upės aliuvinės lygumos. Dzinsiango apskrities aplinka labai tinka žemės ūkio produkcijai auginti, o šios apskrities oro, dirvos ir vandens kokybė atitinka ekologinių maisto produktų gamybos reikalavimų NY/T744-2003 standartą.

5.2. Produkto ypatumai:

„Jinxiang Da Suan“ česnako galvutė yra 5–7 cm skersmens, 40–80 g svorio, jos išorinis sluoksnis susideda iš 8–11 skiltelių. Česnakas būna taisyklingai paplokščios formos, ryškiai baltos spalvos, švelniai aštraus skonio. Jame yra ne daugiau kaip 0,7 % celiuliozės, ne mažiau kaip 0,9 % sieros ir ne mažiau kaip 60 % vandens.

5.3. Priežastinis geografinės vietovės ir kurios nors produkto savybės, gero vardo ar kitos ypatybės ryšys:

5.3.1. Dirvos būklė

Pagrindinę Dzinsiango apskrities ariamosios žemės dirvožemio dalį sudaro iš upių sąnašų susiformavęs dirvožemis. Viršutinio dirvožemio sluoksnio tekstūra – lengvas ir vidutinis priemolis, kuriam būdingas purumas ir geras pralaidumas. Jis puikiai sulaiko vandenį ir kompostą ir pasižymi dideliu organinių medžiagų kiekiu. Šias savybes turinčiame dirvožemyje galima auginti augalus, kurių šaknys negilios, tarp jų česnakus, kurie tokioje dirvoje gali puikiai susiformuoti ir įgyti taisyklingą formą.

5.3.2. Klimato savybės

Dzinsiango apskritis yra vidutinio, pusiau drėgno ir pusiau sausringo kontinentinio musoninio klimato zonoje, kuriai būdingi keturi metų laikai, pakankamai saulėtas oras, sausos ir šaltos žiemos, karštos ir lietingos vasaros, giedri ir šaltoki rudenys ir vėjuoti pavasariai. Svarbiausias česnakų augimo laikotarpis – nuo kovo iki gegužės mėnesio, kai dienos temperatūra svyruoja nuo 11 °C iki 15 °C. Ypač svarbus gegužės mėnuo, kurio vidutinė temperatūra aukštesnė kaip 20 °C, vidutinė dienos trukmė 8,4 valandos, o saulėtumas 60 proc. Be to, vidutinis saulės spindulių intensyvumas vidurdienį gali siekti 14,88 kcal/cm2.

Nuo gruodžio 10 d. iki kitų metų vasario 10 d. vidutinė temperatūra būna maždaug 0,4 °C, žemiausia temperatūra nesiekia – 7 °C. Taigi, ji yra palanki česnakams, kurie gali saugiai išsilaikyti per žiemą. Be to, dėl ilgesnio žemų (teigiamų) temperatūrų poveikio (vernalizacijos) česnako galvutėje susiformuoja daugiau skiltelių.

5.3.3. Žmogiškasis veiksnys

Česnakai Dzinsiango apskrityje auginami jau seniai. Apskrities metraščiuose užregistruota, kad „Jinxiang“ baltieji česnakai auginami nuo Rytų Hanų dinastijos valdymo pradžios, t. y. jie pradėti auginti prieš 2000 metų. Praėjusio šimtmečio pradžioje česnakams auginti skirti plotai sudarė maždaug 200 hektarų, praėjusio šimtmečio viduryje – 330–700 hektarų, o šiame šimtmetyje – 40 000 hektarų.

Remiantis per daugelį metų įgyta turtinga česnakų auginimo, natūralaus džiovinimo ir apdorojimo patirtimi, sukurtas pažangus česnakų auginimo metodas, pagal kurį sėklai turi būti atrinkti aukščiausios kokybės česnakų svogūnėliai, kurie sodinami negiliai, dirva prieš sodinimą patręšiama mėšlu, česnakai dažnai laistomi, o derlius nuimamas anksti, atsižvelgiant į orą. Norint išsaugoti savitą ryškų česnakų baltumą, česnakai džiovinami ant bambukų padėklų. Taip užtikrinama, kad česnakai išdžiūtų visiškai ir vienodai. Be to, norint pagerinti česnakų apdorojimo kokybę buvo išrastas arkinis peilis.

5.3.4. Produkto geras vardas

1992 m. vykusioje pirmojoje Kinijos žemės ūkio parodoje už „Jinxiang Da Suan“ įteiktas sidabro medalis. Iki šiol tai aukščiausias už Kinijos baltuosius česnakus suteiktas apdovanojimas. Be to, 1996 m. spalio mėn. Žemės ūkio ministerija jam suteikė ekologiško maisto produkto A kategorijos sertifikatą. Dzinsiango apskrityje esantį 20 000 hektarų svogūnų auginimo plotą Žemės ūkio ministerija pavadino „Nacionaline pavyzdine ekologiškų maisto produktų auginimo baze“, o Dzinsiango česnakų prekybos turgui 2006 m. suteiktas „Centrinio didmeninės prekybos turgaus, kuriame prekiaujama Žemės ūkio ministerijos nurodytais šviežiais žemės ūkio produktais“ vardas. Dvidešimt apskrities importo ir eksporto korporacijų už 700 hektarų česnakų auginimo bazę gavo Europos ir (arba) pasaulio geros žemės ūkio praktikos sertifikatus. Metinė 700 000 tonų česnakų produkcija, išauginta 40 000 hektarų plote, sudaro maždaug ketvirtadalį visos Kinijos česnakų produkcijos.

Nuoroda į paskelbtą specifikaciją:

—

(1) OL L 93, 2006 3 31, p. 12.